钦定古今图书集成/明伦汇编/氏族典/第197卷 > 《廖用贤尚友录》 > 乔允升
## 钦定古今图书集成/明伦汇编/氏族典/第197卷 > 《廖用贤尚友录》 > 乔允升

按《明外史乔允升传》：“允升，字吉甫，洛阳人。万历二十
年进士。除大谷知县，以治行高等，征授御史。历按宣、
大、山西、畿辅，并著风采。三十九年，大计京官，允升协
理河南道，力锄匪类。迁顺天府丞，进府尹。齐、楚、浙三
党用事，移疾归。天启初，起历刑部左右侍郎。魏忠贤
逐吏部尚书赵南星，廷推允升代忠贤，以允升为南
星党”，并逐主议者。允升复移疾归。既而给事中薛国观劾允升主谋邪党，诏落职闲住。崇祯初，召拜故官。
时讼狱益繁，帝一切用重典。允升执法不挠，多所平
反。先是，钱谦益典试浙江，有奸人金保元、徐时敏伪
作《关节》，授举子钱千秋，事传京师，为部科磨勘者所
发。谦益知二奸所为，疏劾之，并千秋俱下吏，罪当戍。
千秋更赦释还，事已七年矣。温体仁以枚卜不与，疑
谦益主之，复发其事，诏下千秋再讯。帝深疑廷臣结
党，蓄怒以待，而体仁又密伺于旁。允升乃会都御史
曹于汴等谳鞫者再，千秋受拷无异词。允升具以闻。
帝不悦，令覆勘。体仁再疏劾法官，允升愤求去。帝虽
慰留，卒如体仁言。二年，狱囚刘仲金等百七十人破
械出，欲逾城被获。帝震怒，下允升狱，减死戍边。四年，
允升赴戍所，未几死。允升端方廉直，敭历中外，具有
声绩，以诖误获重谴，天下惜之。